«Skottlands statsminister» omdirigeres hit. For statsminister for hele Storbritannia, se Storbritannias statsminister.

**Skottlands førsteminister** (engelsk: *First Minister of Scotland*; skotsk gælisk: *Prìomh Mhinistear na h-Alba*; skotsk: «Heid Meinister o Scotland») er leder av Skottlands regjering. Førsteministeren leder det skotske kabinett og er hovedansvarlig for utformingen, utviklingen og presentasjonen av den skotske regjeringens politikk. Blant førsteministerens andre oppgaver er å være Skottlands fremste, offisielle representant, både i Storbritannia og utenlands, samt å ha det overordnede ansvaret for konstitusjonelle saker.

Førsteministeren er medlem av Skottlands parlament (MSP) og blir nominert til embetet av Skottlands parlament, før den offisielle utnevningen foretas av den britiske monarken. Førsteministeren utnevner deretter sin regjering (i Skottland kalt «cabinet»), som består av kabinettsmedlemmer (som har tittelen «cabinet secretaries») og assisterende underministre (som har tittelen «ministers»), samt lederne for den skotske påtalemyndigheten, såkalte kronjurister (i Skottland utnevner regjeringssjefen to kronjurister; «Lord Advocate» og «Solicitor General»). Som regjeringssjef av Skottlands regjering er førsteministeren direkte ansvarlig ovenfor det skotske parlamentet for sine handlinger og handlingene til regjeringen.

Historikk
---------

Etter den skotske folkeavstemningen for økt selvstyre i 1997, der de skotske velgerne ga sitt samtykke, ble et skotsk parlament og hjemmestyreregjering etablert av Labour-regjeringen til Tony Blair. Prosessen er kjent som devolusjon og ble initiert for å gi Skottland et visst hjemmestyre eller selvstyre i sine indre anliggender, slik som helse, utdanning og skotsk rett. Devolusjonsprosessen resulterte i administrative og lovgivende endringer for hvordan Skottland ble styrt, samt resulterte i etableringen av posten førsteminister som leder av den skotske hjemmestyreregjeringen.

Termen «førsteminister» er en analog til bruken av premier for å betegne regjeringssjefer i samveldestater, slik som Canadas provinser og territorier, Sør-Afrikas provinser og delstater i Australia.

Før devolusjonen ble de tilsvarende funksjonene til førsteministeren utført av den britiske minister for Skottland, som ledet Skottlanddepartementet, som var et departement i Storbritannias regjering som eksisterte fra 1885 til 1999. Ministeren var medlem av det britiske kabinettet og utnevnt av statsministeren for å ha ansvaret for Skottlands indre anliggender. Etter 1999 har denne ministeren hatt en veldig reduserte rolle som et resultat av overføring av ansvarsområder til parlamentet i Skottland og regjeringen der.

Tidligere førsteministre
------------------------

Den førsteministeren som har sittet lengst i embetet er (per 2023) Alex Salmond fra Scottish National Party (SNP). Han ble valgt som parlamentets forslag til førsteminister den 16. mai 2007 og ble tatt i ed i Court of Session den påfølgende dagen. Den 7. november 2012 ble Salmond den lengst tjenestegjørende førsteminister med sine da 2002 dager, én mer enn sin forgjenger, Jack McConnell (førsteminister fra 2001 til 2007).

Referanser
----------

1. ↑  «Salary, Pay of David Cameron, Nick Clegg, Ed Miliband, Alex Salmond, Tont Blair, Boris Johnson, Gordon Brown» **(engelsk)**. Paywizard.co.uk. Arkivert fra originalen 4. oktober 2014. Besøkt 14. september 2014.  «Arkivert kopi». Archived from the original on 4. oktober 2014. Besøkt 14. september 2014. CS1-vedlikehold: Uheldig URL (link)
2. 1 2  «Scottish Cabinet and Ministers». Scottish Government. 26. juni 2014. Besøkt 19. juli 2014.
3. 1 2 3  «Cabinet and Ministers». *www.gov.scot* **(engelsk)**. Besøkt 24. februar 2023.
4. ↑  «The Scottish Parliament - History - The Path to Devolution». Scottish Parliament. Arkivert fra originalen 14. september 2007. Besøkt 6. august 2007.  «Arkivert kopi». Archived from the original on 14. september 2007. Besøkt 15. september 2014. CS1-vedlikehold: Uheldig URL (link)
5. ↑  «House of Lords Debate - Power of Parliament to change titles». Hansard - House of Lords. 28. oktober 1998. Besøkt 6. august 2007.
6. ↑  «Devolution Guidance Note 3 - The role of the Secretary of State for Scotland» (PDF). Department for Constitutional Affairs (DCA). oktober 2006. Arkivert fra originalen (PDF) 26. september 2007. Besøkt 6. august 2007.
7. ↑  «First Minister». Scottish Government. 24. september 2013. Besøkt 19. juli 2014.
8. ↑  "MSPs approve new Scottish cabinet", BBC News online, hentet 20. mai 2007

Eksterne lenker
---------------

* Offisielt nettsted Rediger på Wikidata

* (en) First ministers of Scotland – kategori av bilder, video eller lyd på Commons Rediger på Wikidata